khistorydata/jeongjo-sjw-relations huggingface dataset:
정조 24년 · 목
領議政沈煥之啓言此江原監司李魯春災實分等狀啓也杆城等十八邑置之稍實江陵等六邑置之之次平海蔚珍置之尤甚仍以爲事目災七十結外不足災三百九十六結八十負一束特許準劃後錄諸條竝請廟堂稟旨矣其一平海蔚珍兩邑還穀中太一種今年偏被蟲災平海太一百五十石蔚珍太三百石以正租準折代捧安峽太還多至爲四千七百二十餘石矣限九百石以田米準折代捧待明秋竝還作本邑事也其一尤甚邑勿定配所事也其一推奴徵債嚴防事也請一依狀請許施從之
정조 24년 · 강
命江界單蔘添價置之府使徐美修罷職
정조 24년 · 목
領議政沈煥之啓言此江界府使徐美修狀啓也以爲弔賀兩差倭所給單蔘十六斤廣加貿取而萬餘兩之添價望絶收斂故一依西北民賣買之規蔘一兩錢百緍之價準數劃給之意論報矣廟堂不問事勢便否不恤民勢難易惟事嚴飭專務督迫窮民終至駴散邊上竟致空虛令廟堂從長稟處必以時價準劃云矣續續添價實有難繼之慮添價一款置之觀其狀啓語涉廟堂論以事體極爲駭然江界府使徐美修爲先罷職其罪狀令該府拿處本邑蔘弊與民事矯捄方急其代勿拘常格擇擬事請分付從之
정조 24년 · 강
命黃海兵營管餉穀耗條二百石每年劃送於扈衛廳
정조 24년 · 목
領議政沈煥之啓言臣方兼帶扈衛廳有仰達者矣本廳軍校數至半千而財力全無出處支用亦患難繼黃海兵營曾因帥臣狀請以管餉穀劃給取耗留作本營軍餉以其耗條每年用下於各樣軍需其餘數年年添錄四十餘年之間合爲二萬餘石今若一向添付於元穀則亦不無穀多病民之慮就此耗條中無論各穀準折爲小米二百石每年劃送於扈衛廳事請分付道帥臣從之
정조 24년 · 강
命殷興連邊將差送酒媼加施給復
정조 24년 · 목
領議政沈煥之啓言嶺啓中殷興連酒媼之帖加與米木等賞猶不足以聳動瞻聆殷興連令該曹道內相當邊將差送酒媼加施給復之典其子若孫中如有可合差任者則自本道拔例收用請分付道臣從之
정조 24년 · 강
命侍從守令之兼營將者重推
정조 24년 · 목
領議政沈煥之啓言日前以玄慶未捕之各鎭營將令道帥臣嚴棍之意陳達而侍從守令之兼營將者法不當施棍姑先重推請使之惕念戢捕從之
정조 24년 · 강
遞戶曹判書李在學
정조 24년 · 목
領議政沈煥之啓言戶曹判書李在學病勢有添曹務多滯今姑許遞請使之專意敦匠之役從之
정조 24년 · 강
景慕宮冬享命退行於中旬
정조 24년 · 목
禮曹判書李晩秀啓言景慕宮冬享大祭十一月上旬內則係是卒哭前而在前因特敎有退行於中旬內之例矣今亦依此擧行而祀典事體莫重請下詢大臣處之予詢大臣領議政沈煥之啓言上旬祀典以中旬退行旣有可援之例依禮判所奏似好矣左議政李時秀啓言秋享旣未設行冬享則中旬擇吉似爲得宜矣右議政徐龍輔啓言中旬蠲吉旣有已例依此爲之似好矣從之
정조 24년 · 강
命湖南別備錢三萬兩自均廳取用
정조 24년 · 목
吏曹參判尹行恁啓言華城城役物力以均廳錢限年補賞者厥數夥然而年條稍遠均廳事勢可悶湖南別備錢三萬兩自均廳取用以充其數其代則付之壯營以補營費似好矣從之
정조 24년 · 강
吏曹判書趙鎭寬陳疏辭職賜批許之
정조 24년 · 강
大司諫成鼎鎭陳疏請蔡弘遠設鞫得情賜批不允
정조 24년 · 목
疏略曰以蔡弘遠事僚議不合至有各疏之擧矣蓋臣意則弘遠之名旣出賊招而諸臺之論只以刊籍放逐爲請此果弘遠爲無是事而草草勘斷耶臣謂前承旨蔡弘遠亟令王府設鞫得情斷不可已也批以蔡弘遠事本旣無實何謂究覈爾其勿辭察職
정조 24년 · 강
執義柳畊等聯啓避嫌賜批掌令吳翰源正言鄭㝡成
정조 24년 · 목
避嫌略曰臣等昨以嶺啓諸賊事聯啓而尾及蔡弘遠刊名仕籍放逐鄕里之請矣卽見諫長成鼎鎭疏本曰草草論勘第草草之譏受而爲過而昨不參啓今請設鞫未知自處之何如也臣等相率來避請命遞斥臣等之職批以勿辭亦勿退待
정조 24년 · 강
正言李東萬上疏陳勉仍請具㢞竄配賜批
정조 24년 · 목
疏略曰目今悠悠萬事惟係於殿下一身而大抵攀擗哀號孝子之疏節也繼志述事帝王之達孝也伏願殿下節哀順變保嗇聖躬焉今日之急務卽聖學之勤講而第念人君一心萬化之原也君心正則天下之事無一不出於正然則殿下之心卽天下之大本也先立其大本而後學問之工可以次第成就矣臣之以心學仰勉者所以爲明義理之本也粵我先大王平生學力深得乎義理之源二紀治化不出乎義理之外朱書之表章春秋之裒輯者亦此義理也以至政令施措規模制度莫非義理中出來惟願殿下追寧考未卒之志軫大義益明之方先大王筵敎遺什曁慈聖再下嚴諭合成一部竝入刊印傳之萬世頒示八方焉臣聞甲山府逃躱罪人李漌前道臣之庶妹夫也漌之跳還非渠逃躱前道臣周旋潛送及其遞歸反恐新伯之狀聞至有先發之擧者人言藉藉臣謂前道臣具㢞不可譴罷而止施以竄配之典斷不可已也批以所陳好矣筵本雖不刊猶刊也前北伯事豈可以不見之事論人乎勿辭察職
정조 24년 · 강
遞承旨申獻朝沈象奎
정조 24년 · 목
敎曰左承旨右承旨許遞今日政差出
정조 24년 · 강
有政吏曹參判尹行恁參議金義淳
정조 24년 · 목
以李直輔爲吏曹判書金文淳爲戶曹判書文淳及李得臣李書九竝新通也李在學爲大司憲申鴻周爲江界府使李儒敬崔獻重爲承旨金爔爲楊州牧使
정조 24년 · 강
命兵曹佐郞任厚常都總府經歷金植李秀林拿處守門將申��令兵曹決棍
정조 24년 · 목
都總府啓言卽者前承旨蔡弘遠家奴春得自敦化西挾門攔入於建陽門稱以申聞至擊傳漏鼓云當該守直別武士請令攸司科治敎以令該營嚴治○政院啓言卽見總府草記有此攔入之擧者事甚驚該不能禁飭之兵曹總府入直堂上推考郞廳及守門將所當重勘而本院請推外無他罰何以爲之允之敎以郞廳拿處守門將令兵曹決棍
정조 24년 · 강
行勸講于熙政堂閣臣李晩秀南公轍承旨金近淳假注書曺錫正史官李存秀洪奭周
정조 24년 · 목
講孟子○晩秀曰在前陵幸時閣臣八員隨駕而每自內閣收單入啓受點矣今番因山時閣臣陪往請亦依此例爲之予曰依此爲之
정조 24년 · 강
減下假承旨金宗善以韓用鐸沈象奎差下
정조 24년 · 목
敎曰假承旨金宗善減下其代禮曹參議韓用鐸行副護軍沈象奎差下
정조 24년 · 강
以申應周爲禁軍別將
정조 24년 · 목
避嫌略曰卽伏見兩司諸臺避嫌啓語則以臣疏中句語爲自引而末乃斥臣曰未知自處之如何蓋臣之不參合啓者誠以合啓體重不當以刊名放逐之律附之於下且其本事不可不設鞫故翌曉獨疏而今其避辭以此斥臣此莫非臣人微言輕不能見孚於諸臺之致請命遞斥臣職批以勿辭亦勿退待
정조 24년 · 강
正言李東萬避嫌賜批
정조 24년 · 목
避嫌略曰臺閣一廳疏啓兩分壞損臺體已無可言而果如長僚疏語則有若諸臺緩討而獨爲嚴討者然當初之不參合啓者果出嚴討之義乎臣亦參啓中一人宜參聯避而昨緣陳疏今始來避請遞斥臣職批以勿辭亦勿退待
정조 24년 · 강
命時囚任厚常等議處金鍒等照律
정조 24년 · 목
義禁府啓言兵曹佐郞任厚常都總府經歷金植李秀林等原情泛稱遲晩任厚常假刑推得情金植李秀林等假都總經歷請除刑推幷議處允之敎以任厚常假除刑推議處又啓言德源府使沈鐮原情泛稱遲晩矣曾經宣傳官請除刑推議處允之又啓言襄陽府使朴祉源原情泛稱遲晩請刑推得情敎以除刑推議處又啓言金鍒村藁之廉價郡牛之累馱事旣細鎖不足深究而官庖禁屠申飭嚴明謂以藥補無難犯科極爲駭然請以此照律又啓言李顯宅船材斫給藉曰減數餘剩旣多難免濫觴之科餘材之用於公下雖云已例營屬之各自發賣矇不禁斷請以此照律幷允之
정조 24년 · 강
行勸講于熙政堂閣臣李晩秀尹行恁承旨金近淳假注書呂東植史官李存秀洪奭周
정조 24년 · 강
因山時命諸道監司勿爲出待事分付
정조 24년 · 강
命宙合樓差出守僕
정조 24년 · 목
檢校直提學李晩秀啓言御眞奉安處皆有守僕藏譜閣亦以守僕擧行而宙合樓只有閣監及照羅赤名色今則事體比前尤重不可無守僕而亦不必別出料窠閣屬官中生徒監書二窠額外生徒二窠有闕未差以生徒監書料窠差出守僕二名額外生徒料窠則仍作照羅赤之料守僕則本料太薄自本閣春秋衣資定給則守護之道甚爲便宜矣從之
정조 24년 · 강
減下檢書官李藎模李旭秀以李功懋成海應差下
정조 24년 · 목
承旨金近淳啓言檢書官李藎模李旭秀以外任出去矣日省錄修正稽滯可悶竝姑減下其代以前檢書官李功懋成海應請差下從之
정조 24년 · 강
命右捕將李得濟兼察左捕將
정조 24년 · 목
政院啓言左捕將吳毅常遭母表在前如此之時有他邊大將兼察之例今番則何以爲之敎以他邊大將兼察牌招聽傳敎
정조 24년 · 강
遞承旨李儒敬以金羲淳代之
정조 24년 · 목
敎曰左承旨許遞前望單子入之
정조 24년 · 강
以李儒敬爲都監中軍左捕將陪往大將
정조 24년 · 강
命壯勇別將申應周仍任
정조 24년 · 목
壯勇營啓言新差善騎別將李潤謙以前任北兵使姑未上來今姑改差前別將申應周請仍任允之
정조 24년 · 강
以任嵂爲禁軍別將
정조 24년 · 강
大司憲李在學疏陳病狀乞遞仍陳諸條賜批
정조 24년 · 목
疏略曰臣於度支重任非但才具不稱又因賤疾有加一味縮伏惟譴何是俟乃蒙仁覆之澤特賜鞶帶之褫臣如釋重擔私分粗安掌憲除旨又下於夢想之外臣惝怳踧踖莫省攸措而賤疾添劇無以蠢動亟命遞改焉今我殿下御世之要務惟曰勤聖學明義理振朝綱恤民隱是已欲勤聖學則日開講筵無少間斷然後睿學有日就之效矣欲明義理則必以先大王平日秉執慈聖殿下臨筵洞諭奉如拱璧守如金石然後大義無湮晦之患矣欲振朝綱則明愼賞罰崇奬名節然後法紀可以立矣欲恤民隱則愼擇命吏蘇救弊瘼然後民生可以安矣惟殿下念哉念哉竊有所痛惋者今此嶠南賊變實是亘萬古所未有者惟彼七十州士民孰無沫血之忱而遠邑僻村若不知獄情裏面則無以明大義而壹民志令道臣取獄案顚末及大臣覆啓批旨謄出一通分布各邑使坊曲民人咸知同仇之義則恐有補於朝家綏遠之政乞令廟堂稟旨行會焉批以所陳留意行會事令廟堂稟處卿其勿辭行公
정조 24년 · 강
應敎金銑陳疏辭職仍請蔡弘遠亟施竄配蔡奴勘罪賜批不允
정조 24년 · 목
疏略曰蔡弘遠之奴假佩章標攔入闕中誤打傳漏鼓此何變怪也弘遠之入於賊招誠有䵝昧之冤狀而渠方持衰無可呼籲則席藳闕下可也泥首金吾亦宜也而晏然送奴闖入淸禁此不可尋常處之臣謂承旨蔡弘遠亟施竄配斷不可已也章標之造給自有定數則蔡奴未知從何得來此亦査問勘罪以防後弊以嚴門禁焉批以有冤欲訴爲主訴冤無可罪之事不允勿辭
정조 24년 · 강
給楊州燒戶恤典
정조 24년 · 목
京畿監司徐鼎修以楊州牧民家失火馳啓敎以當寒失所可悶各別顧助俾卽奠居事分付二十三日之事今日始狀聞遲滯委折令廟堂査奏
정조 24년 · 강
勘放時囚金鍒等
정조 24년 · 목
義禁府啓言安山郡守金鍒杖一百收贖告身盡行追奪請私罪施行允之敎以功議各減一等又啓言忠淸前水使李顯宅杖一百收贖告身盡行追奪請私罪施行允之敎以功減一等
정조 24년 · 강
外梓宮陪進山陵
정조 24년 · 강
行勸講于熙政堂閣臣李晩秀尹行恁承旨金羲淳假注書呂東植史官李存秀洪奭周
정조 24년 · 목
口敎曰自內御路仰壁頹落處修補景極門內階砌及御路竝修築大王大妃殿別監居接處修改事分付
정조 24년 · 강
以洪樂游爲吏曹參議
정조 24년 · 목
敎曰吏曹參議前望單子入之
정조 24년 · 강
遞吏曹參判尹行恁參議洪樂游以曺允大爲參判沈象奎爲參議
정조 24년 · 목
因政官違牌啓辭敎以參判參議許遞前望單子入之
정조 24년 · 강
有政吏曹參判曺允大參議沈象奎
정조 24년 · 목
以尹行恁爲工曹參判徐洛修爲安山郡守
정조 24년 · 강
移差國葬都監堂上金文淳山陵都監堂上李在學
정조 24년 · 목
山陵都監啓言本都監堂上金文淳才除戶判難以在外擧行移差國葬都監堂上使之上來國葬都監堂上李在學移差本都監堂上請察任允之
정조 24년 · 강
行勸講于熙政堂閣臣李晩秀尹行恁承旨金近淳假注書曺錫正史官李存秀
정조 24년 · 목
講孟子○行恁曰臣極知惶悚而御案上所在御定冊子臣等謹欲一玩伏望下示焉予遂下御定孟子人物類聚晩秀行恁奉玩訖行恁曰聖人作成之階梯於此可見矣晩秀曰聖心若專一於此等則庶不爲外物所撓矣行恁曰論語類聚亦已訖工乎予曰昨日始畢中草矣行恁曰令禮判及檢校直閣更加校正似好矣
정조 24년 · 강
兩司聯疏請權龍度等鞫覈李戒國等正法賜批執義柳畊掌令吳翰源正言鄭㝡成李東萬
정조 24년 · 목
疏略曰蔡弘遠身在緋玉之列忽入於嶺賊凶招而權龍度張羽成之招若是丁寧則渠輩必有聞處此事究覈一時爲急而若欲覈其言根則在於此二囚也明矣權龍度張羽成等亟令王府拿鞫嚴覈至若李戒國劉用孫金金乭等三漢前後罪犯決不可島配而止亦命王府一依永太例竝爲正法斷不可已也批以群起請罪無己巳甚乎當於引見大臣之日詳詢處之俟之勿煩察職
정조 24년 · 강
重推楊州前牧使申鴻周推京畿監司徐鼎修
정조 24년 · 목
備邊司啓言楊州牧狀聞遲滯委折依下敎査問則京畿監司徐鼎修枚擧楊州前牧使所報以爲接洞面民家失火事該風憲始於二十五日報來而定鄕所摘奸則接洞距官門五十里故二十六日始還二十七日卽報營門云矣稽緩不飭難免其責當該前牧使申鴻周爲先重推該道臣請推考允之
정조 24년 · 강
勘放時囚任厚常等
정조 24년 · 목
義禁府啓言兵曹佐郞任厚常都總經歷金植李秀林等閽禁申飭前後何如而致有雜人攔入竝以此照律各笞五十收贖解見任別敍請私罪施行敎以幷分揀放送又啓言襄陽府使朴趾源辭朝赴任自有定限而謂有身病屢日遲滯以此照律杖八十收贖付過還職請私罪施行允之敎以功議各減一等又啓言德源前府使沈鐮築筒之後竪其事蹟未卽踣去無足爲怪而至於到門時各廳及觀光輩各自游戱帖給倡夫旣是謬例不能禁斷差任捧賂雖爲自明加設權差有違法式以此照律杖一百收贖告身盡行追奪請私罪施行敎以功議各減一等
정조 24년 · 강
行召對于熙政堂承旨南公轍閣臣李存秀玉堂金熙周朴鍾淳注書金啓溫史官金珍恪洪奭周
정조 24년 · 강
左參贊李敬一疏辭籌堂賜例批
정조 24년 · 강
持平金會淵避嫌賜批
정조 24년 · 목
避嫌略曰臣之陞六屬耳郞階故在及奉持憲敎旨書以大夫其不可徒然濫加晏然冒受也決矣緣臣生疏晩始覺察陳疏見阻徒犯違逋何敢晏然於臺次乎批以勿辭亦勿退待
정조 24년 · 강
因山時命攝贊儀一員依例差出
정조 24년 · 강
行勸講于熙政堂閣臣南公轍尹行恁承旨金近淳假注書曺錫正史官李存秀洪奭周
정조 24년 · 목
講孟子○行恁曰勸講入侍閣臣不必以二人爲式如有因公入來人則雖三四人同爲入侍如或有故則雖一人亦無不可矣予曰依此爲之行恁曰明日則又値朔奠恐難開講矣予曰自今日日出爲辰時故朔奠時刻比前當差早矣公轍曰今則夜漸長夜亦進講乎予曰然矣仍下御定論語人物類聚敎曰此冊只出中草而未及校正卿等取見而如有可添入者添錄好矣晩秀曰水剌進御之時漸晩臣等當少退先爲進御水剌恐好矣予曰卿等不必少退予當入內進御而出但卿等之失時可悶也仍入戶內進水剌還御座晩秀方校正人物次序予曰論語所出次序則宓子賤在於南容之下而卿等所錄反置宰我之下者何也晩秀曰南容出處似又在上矣予曰此章集註詳釋南容姓名可知南容之始見於此矣晩秀曰聖敎誠然矣遂改定次序予曰晏平仲亦是孔子同時人耶諸臣未卽對予曰齊景公問政於孔子景公爲孔子同時人則晏平仲可知爲同時亦爲入錄也又曰孟子類聚則梁惠王齊宣王事蹟皆爲詳錄而此冊則魯哀公定公事蹟多未載錄須考左傳及史記而添錄也晩秀曰此則臣等當退出考見書納矣又奏曰鄭子産亦是孔子同時人當入錄矣予曰錄之而如孟子中所出得其所哉等語亦是當錄之言也
정조 24년 · 강
行藥院入診于熙政堂都提調徐龍輔副提調李集斗
정조 24년 · 목
請診也○予命醫官診候置之仍曰日寒如此故領相勿往山陵之意昨有所傳諭矣龍輔曰軫念及此臣等亦不勝感嘆矣仍奏曰殯殿進用駞駱明日當封進而在前駞駱進上時有副提調留門入來擧行之例明日請亦依此例爲之予曰依此爲之
정조 24년 · 강
明日朔奠命當親行該房知悉
정조 24년 · 강
減下假承旨沈象奎以金載翼代之
정조 24년 · 목
敎曰假承旨沈象奎減下
정조 24년 · 강
王大妃殿進御加味六君子湯自今日一貼式命煎入榻敎也
정조 24년 · 강
行召對于熙政堂承旨金近淳閣臣金祖淳玉堂金熙周朴鍾淳注書金啓溫史官李存秀洪奭周
정조 24년 · 목
講孟子○予曰待敎自今日從便出直也熙周曰頃於賓筵戶判以進講冊子外勿爲改粧事陳稟蒙允而每於冊子稟定後改粧則有窘束之慮雖不盡爲改粧先從四書三經粧置似好矣予曰依戶判言爲之也
정조 24년 · 강
遞司諫徐有沂掌令林漢浩金履度持平鄭魯榮金會淵承旨徐英輔
정조 24년 · 목
因茶時啓辭敎以山林外竝許遞與未差之代今日政差出○敎曰右承旨許遞今日政差出
정조 24년 · 강
大王大妃殿命華城御眞待明春別建殿閣奉安節目更爲磨鍊
정조 24년 · 목
大王大妃殿敎曰大臣禮堂閣臣旣已會議成節目草記矣華城行宮移奉御眞待明春當別建殿閣奉安而仰體每事節省儉約之聖意祭享則以誕日及臘日設行而自外別庫擧行事永爲定式祭器與祭物數爻依南殿例施行以留守判官兼爲殿官節目更爲磨鍊以入
정조 24년 · 강
吏曹判書金載瓚疏陳病狀乞遞賜批調理行公
정조 24년 · 강
遞判義禁洪良浩
정조 24년 · 목
因良浩牌招啓辭敎以許遞今日政差出待下批牌招擧行
정조 24년 · 목
以徐有聞爲承旨李龜雲爲執義金孝眞爲司諫南涑金浤爲掌令具晉行李東冕爲持平閔耆顯爲副修撰李祖源爲判義禁李敬魯爲密陽府使
정조 24년 · 목
義禁府啓言通津前府使李海範稅船護送全忽檢飭有此臭載之擧以此照律罪杖八十收贖奪告身三等請私罪施行允之
정조 24년 · 강
大王大妃殿命書上字後親爲奉審不敎還入
정조 24년 · 목
大王大妃殿口敎曰書上字後當親爲奉審以此知悉又口敎曰以書上字後親爲奉審有下敎矣聞大殿更欲同爲奉審云俄者奉審下敎置之別茶禮後以卽爲還內之意仰稟事言于大臣
정조 24년 · 강
朝上食別茶禮命親行
정조 24년 · 목
敎曰朝上食當親行政院知悉又敎曰親書上字後別茶禮當親行政院知悉
정조 24년 · 강
命未下直閫帥守令皆令明日辭朝
정조 24년 · 강
詣殯殿行朝上食書上字仍行別茶禮
정조 24년 · 목
具衰服出廬次入殯殿門詣版位俯伏哭止哭三上香獻盞如儀訖俯伏哭止哭還入廬次直提學李晩秀敬奉上字親書圅晩秀曰此去都監稍遠模寫之節當於涵仁亭擧行乎予曰依此爲之少頃具衰服入殯殿門詣欑宮奉審還入廬次書上字時至行書上字塡金大王大妃殿口敎曰書上字塡金後當親爲奉審勿閉欑宮門予口敎曰大王大妃殿欲爲奉審予亦當更爲奉審以此知悉大王大妃殿口敎曰大殿欲更爲奉審俄者奉審下敎還收別茶禮後大殿卽爲還內之意仰稟事言于大臣○別茶禮時至行禮如儀訖還內
정조 24년 · 강
行藥院入診于誠正閣都提調徐龍輔副提調南公轍
정조 24년 · 목
請診也○予命醫官診候置之龍輔曰日前嶺南按覈使下去時以朝官推捉則待狀聞回還後擧行事言及以送矣諸議皆以爲程路甚遠若待狀啓往返則其間甚爲遲滯詳考已例則在前或因特敎朝官則一邊推捉一邊登聞矣今番亦依此擧行爲好故領議政以此書報于臣若登診筵則要以此警咳故仰奏矣予曰依此爲之龍輔曰狀啓多有時急者分付京畿忠淸慶尙諸道姑令立撥往來予曰依此爲之
정조 24년 · 강
承旨徐有聞閣臣沈象奎玉堂金
정조 24년 · 강
行召對于誠正閣熙周閔耆顯假注書李允謙史官金珍恪洪奭周
정조 24년 · 목
講孟子○耆顯曰孟子一部雖是胄筵已講之書而臣等之備例分讀只陳一二條之義者難責資益之效自上或平日以疑難處下詢於臣等所奏之言如有未當則自上又賜指敎則往復論辨之際已明者益明有疑者無疑未必不有補於進學之功矣予曰當依此爲之矣
정조 24년 · 목
予曰近來臺諫何不詣臺自政院申飭近淳曰間或詣臺其數日後又復如前不入故自政院申飭矣予曰兵判何不入來近淳曰昨以服制不入來云矣予曰吏參則入來耶近淳曰今日朝上食見其入參矣予曰承旨尙未付檢校耶近淳曰然矣予曰令內閣書入檢校單付單子事分付
정조 24년 · 강
大護軍徐邁修疏辭籌司之任賜例批
정조 24년 · 강
詣殯殿行朝上食
정조 24년 · 목
具衰服出廬次入殯殿門詣版位俯伏哭止哭三上香獻盞如儀訖俯伏哭止哭仍詣欑宮門外哭仍入廬次移時不爲還內大王大妃殿口敎曰大殿還內之意自內懇勸而不爲回聽時原任大臣某條力請期於卽爲還內少頃乘輿還內
정조 24년 · 목
政院啓言時原任大臣來詣請對矣又啓言時原任閣臣來詣請對矣又啓言藥房三提調來詣請對矣竝敎以退去
정조 24년 · 강
命請對大臣以下結裹奉審後召接
정조 24년 · 목
政院啓言時原任大臣更爲求對矣又啓言時原任閣臣更爲求對矣又啓言藥房三提調更爲求對矣竝敎以結裹奉審後當召接矣
정조 24년 · 목
政院啓言時原任大臣閣臣更爲求對矣敎以當還內矣
정조 24년 · 강
藥院口啓請還內賜批都提調徐龍輔提調金祖淳副提調南公轍
정조 24년 · 목
批以慈敎如此當還內矣
정조 24년 · 목
午時初裹小棺衣再裹複衾紫芝色裹訖以紫芝絲針一齊合縫於兩段斂袵處三裹油芚四裹紅氈裹訖以黃綿木白綿木結絞次入輪臺板更爲奉安進大棺衣○大王大妃殿口敎曰俄者則爲大殿還內故不得奉審結裹後欲暫爲奉審此意勿稟于大朝又敎曰大殿至今水剌不進俄者奉審下敎還收
정조 24년 · 강
改差扶安縣監徐有升
정조 24년 · 목
有升與全羅監司金達淳有親査應避之嫌吏曹啓請改差也
정조 24년 · 강
行召對于誠正閣承旨金近淳閣臣尹行恁玉堂金熙周朴鍾淳注書金啓溫史官李存秀洪奭周
정조 24년 · 목
因象奎牌招啓辭敎以許遞政官牌招開政差出
정조 24년 · 목
因政官違牌啓辭敎以參判旣入闕中申飭開政○以曺錫中爲承旨趙鎭寬爲同經筵宋知濂爲扶安縣監洪檍爲知事鄭日煥爲副總管沈能俊爲宣傳官金再造爲大坡兒權管能俊以下竝初仕也
정조 24년 · 강
行召對于誠正閣承旨曺錫中閣臣金近淳玉堂金熙周尹益烈假注書李允謙史官李存秀洪奭周
정조 24년 · 강
明日晝茶禮命當親行政院知悉
정조 24년 · 강
改差魂殿都監郞廳宋知濂以徐有升差下
정조 24년 · 목
該都監啓言知濂外任代前縣監徐有升請差下允之
정조 24년 · 강
肩轝蓋所入匹緞及鏡梳面命當內下
정조 24년 · 목
國葬都監啓言肩轝蓋所入匹緞今番則何以爲之敎以當內下矣又啓言冕服圭几杖鏡梳圅有平日所御者則勿造載在補編及各年謄錄今番則何以爲之敎以冕服圭自尙方奉詣鏡梳圅當內下几杖造成
정조 24년 · 강
返虞與虞主奉安習儀命以仁政殿磨鍊
정조 24년 · 강
神帛埋安命行於魂殿再虞祭後
정조 24년 · 강
發引時命兵判亦爲道駕
정조 24년 · 목
禮曹啓言發引時導駕節次補編班次條兵曹判書不爲載錄今番依補編磨鍊司諫院則凡導駕時近有進參之例矣今亦一體磨鍊乎從之敎以兵判亦爲導駕
정조 24년 · 강
判下兵曹因山時設布帳磨鍊草記
정조 24년 · 목
該曹啓言今此因山時陵所設布帳當依己酉年例令本府擧行而水原始興宿所鷺梁肆覲坪晝停所設布帳何以爲之敎以依己酉年例爲之鷺梁肆覲坪置之水原宿所本府擧行始興則畿營擧行而行宮墻外布帳置之
정조 24년 · 강
發引時斥堠伏兵命依己酉例磨鍊
정조 24년 · 목
兵曹啓言斥堠伏兵當磨鍊而己酉遷園時以守總兩營京畿束伍軍擧行今番則何以爲之敎以依己酉例磨鍊
정조 24년 · 강
遞承旨南公轍嚴耆鄭尙愚以李集斗申獻朝沈象奎代之
정조 24년 · 목
敎曰都承旨左副承旨許遞前望單子入之又敎曰右承旨許遞前望單子入之
정조 24년 · 강
命有親病身病園官改差開政差出
정조 24년 · 목
敎曰假官多直甚未安有親病身病之園官皆改差政官牌招開政差出
정조 24년 · 강
黃海監司徐榮輔上疏辭職賜批許之
정조 24년 · 강
改差漆原縣監金煐
정조 24년 · 목
煐以母病呈狀吏曹啓請改差也
정조 24년 · 목
以成鼎鎭爲大司諫閔台爀爲左尹兪漢宰爲顯隆園參奉初仕也蔡顯九爲漆原縣監鄭日煥爲黃海監司
정조 24년 · 강
發靷時斥堠伏兵命以壯勇外營軍磨鍊
정조 24년 · 목
兵曹啓言發靷時斥堠伏兵草記批旨依己酉年遷園時果川始興水原境則總戎廳擧行矣三邑今屬水原府以壯勇外營軍請磨鍊允之
정조 24년 · 강
以柳相祚爲承旨前望也
정조 24년 · 목
具衰服出廬次入殯殿門詣褥位俯伏哭止哭三上香獻盞如儀訖俯伏哭上哭○承旨金宗善奉諡冊諡寶哀冊請承傳色跪傳內差備官奉諡冊者居先奉諡寶者次之奉哀冊者又次之予詣中排設廳東褥位鞠躬祗迎內差備官以次奉安冊寶於幄內西邊予仍詣幄內奉審仍出殯殿門還內
정조 24년 · 강
命仁同府使降爲縣監
정조 24년 · 강
金吾以罪人時皡應坐人爲奴婢啓
정조 24년 · 목
義禁府啓言卽接慶尙監司金履永牒報則罪人時皡應坐諸人査出以來矣時皡父胤赫所當依律處絞而臺啓諸鞫不得擧行時皡子鶴慶年四歲次子今年生俱以年未滿免絞鶴慶大靜縣今年生羅州牧黑山島竝緣坐爲奴母心愛年七十依律免坐妻仁幸靈巖郡椒子島緣坐爲婢女祖順女愛惠俱未出嫁祖順慶興府愛惠楚山府緣坐爲婢侄㗡老味三水府侄大乭昌城府侄者斤乭茂山府侄介伊朔州府竝緣坐安置妹孟愛出嫁叔胤宗出繼竝依律免坐而右罪人等方囚仁同獄請分付道臣押送各配所允之敎以鶴慶及今年生與仁幸同配薪智島
정조 24년 · 강
明日朝奠命當親行該房知悉
정조 24년 · 강
行召對于誠正閣承旨曺錫中閣臣金近淳玉堂閔命爀朴鍾淳假注書呂東植史官李存秀洪奭周
정조 24년 · 목
講小學○近淳曰今番標信入于退壙之時內閣牙牌及符信亦同入乎予曰依此爲之錫中曰明日請諡告由領議政當爲獻官而諡冊寶內出時亦當進參受香時恐有相値之慮當於冊寶內出後獻官親受於香室乎該房承旨當奉香祝詣明政殿以傳於獻官乎予曰獻官親受於香室
정조 24년 · 강
上護軍李得臣疏辭新資賜例批
정조 24년 · 강
禮曹以再虞祭冬至祭更爲收議啓
정조 24년 · 목
該曹啓言謹依批旨更爲收議于時原任大臣則領議政沈煥之以爲臣之向日獻議以再虞祭與冬至祭兼行于行宮返虞後間一日行三虞祭於魂殿恐無違於禮節云則今不敢遽改初議矣云左議政李時秀以爲臣之愚意以返虞而不卽行祭有違於虞以安之義妄有臆對更詢有命諸大臣之議僉同臣不敢強主初見矣云右議政徐龍輔以爲諸大臣之議皆以兼行於行宮爲宜云臣之初議亦不外此矣云領府事李秉模以爲獻議中兼行於行宮之論揆以禮意最似近之云時原任大臣之議如此矣敎以依此爲之
정조 24년 · 강
遣承旨詣宗廟永寧殿奉審摘奸
정조 24년 · 목
具衰服出廬次入殯殿門詣褥位俯伏哭止哭三上香獻盞如儀訖俯伏哭止哭仍詣中排設廳東褥位內差備官詣幄內奉諡冊諡寶哀冊傳于承旨李集斗執事者擧案跪進集斗奉安冊寶於案領議政沈煥之詣幄前集斗奉冊函寶盝跪傳煥之煥之奉置於案執事奉冊寶由中門出予祗迎訖出殯殿門還內煥之與各差備奉置冊寶於綵輿陪奉以行
정조 24년 · 강
行勸講于熙政堂閣臣金載瓚李晩秀金祖淳南公轍尹行恁承旨金近淳假注書呂東植史官李存秀洪奭周
정조 24년 · 강
行召對于誠正閣承旨金羲淳閣臣沈象奎玉堂申絢朴鍾淳假注書趙鍾永史官李存秀洪奭周
정조 24년 · 강
改差國葬都監郞廳具悌元以前郡守鄭東杓差下
정조 24년 · 목
悌元有身病本都監啓請改差也
정조 24년 · 강
金吾以罪人李漌具格嚴囚啓
정조 24년 · 목
義禁府啓言甲山府遠配罪人李漌拿來嚴刑一次珍島郡金甲島定配事草記蒙允矣罪人李漌今已拿來當依前草記嚴刑發配而渠以劇逆干連逃還城闉情極狡惡爲先具格嚴囚南間待開坐嚴訊以聞敎以依前草記擧行
정조 24년 · 강
行勸講于熙政堂閣臣李晩秀尹行恁承旨金宗善假注書趙鍾永史官李存秀洪奭周
정조 24년 · 목
講中庸○晩秀曰上諡告由當行於景慕宮而受香則以告由前一日爲之似好矣予曰依此爲之行恁曰發靷時騎馬則以闕外爲始毛具則以滿縇揮項許着之意分付於都監似好矣予曰依此爲之
정조 24년 · 강
命問辰鍾渾蓋通儀象限儀來納人施賞
정조 24년 · 목
檢校直提學李晩秀啓言因山時所用儀器購納人旣請賞而又有問辰鍾渾蓋通儀象限儀來納者各二人自雲監從其願請施賞從之
정조 24년 · 강
行召對于誠正閣承旨柳相祚閣臣沈象奎玉堂申絢閔耆顯假注書趙鍾永史官李存秀洪奭周
정조 24년 · 강
遞承旨金宗善金近淳金羲淳柳相祚以朴宗輔趙恪李日運洪樂淵代之
정조 24년 · 목
敎曰右副承旨許遞前望單子入之○因近淳牌招啓辭敎以與左承旨左副承旨許遞前望單子入之
정조 24년 · 강
禮曹以神帛埋安行於三虞祭後啓
정조 24년 · 강
再虞六虞祭祝文命措辭添入
정조 24년 · 목
禮曹啓言再虞祭祝文中冬至祭兼行之意請措辭添入又啓言孝元殿六虞祭來十一口十五日行事而望祭相値矣朔望若値別祭則只行別祭旣有禮文今亦只行虞祭而祝文中請措辭入竝允之
정조 24년 · 강
命禁府都事李檍汰拿罪人李漌嚴刑得情家僮及府隸嚴覈以聞
정조 24년 · 목
義禁府啓言卽接入直都事所報則以爲今日罪人饋飯時守直羅將以食器內諺札捉納故取見其措語則以爲只以爲見九十病母冒死逃還納供勿爲雜談爲宜云此而仍置後弊難防罪人家僮及當該府隸竝令該曹嚴覈得情李漌刑配姑待秋曹究覈決末後請擧行敎以豈有如許變怪入直都事先汰後拿李漌何待秋曹究覈爲先嚴問刑推得情家僮及府隸亦卽嚴覈以聞
정조 24년 · 강
行勸講于熙政堂閣臣金祖淳南公轍承旨金近淳假注書呂東植史官李存秀洪奭周
정조 24년 · 강
行召對于誠正閣承旨李日運閣臣李存秀玉堂申絢閔耆顯假注書趙鍾永史官金景煥洪奭周
정조 24년 · 목
講小學○絢曰法講始後當有夜對而冊子姑未講定矣問議于領事以爲預定似好矣予曰依此爲之
정조 24년 · 강
命御醫秦泳畿邑守令相換
정조 24년 · 목
原任直閣金祖淳啓言臣以兼帶內醫院事有仰奏矣御醫秦泳方在木川縣任所道里稍遠請與畿邑守令相換從之
정조 24년 · 강
弘文館以夜對冊子收議啓
정조 24년 · 목
本館啓言夜對冊子問議于領事則領議政沈煥之以爲以國朝寶鑑進講似好矣云左議政李時秀以爲以國朝寶鑑爲定合宜矣云右議政徐龍輔以爲國朝寶鑑爲定似好矣云領事之議如此敎以依此爲之
정조 24년 · 강
以李觀城爲溫陽郡守
정조 24년 · 목
忠淸監司尹光顔以溫陽郡守林周喆遭母喪馳啓敎以令該曹口傳差出
정조 24년 · 강
金吾以嶺伯啓本覆啓
정조 24년 · 목
義禁府啓言觀此慶尙監司金履永啓本則以爲今此就捕三漢中李以三段南山會飮初旣同參猫降凶言亦已諦聽而未有驚憤立異之擧隨往村家發丁之際脅從之罪在所難逭而奔告時鋼語無相左隨到官門勢似不及張海三段産婦救謢可欺其方凶言不聞勢或無怪而吐谷搜丁旣在其家唐田避匿亦無明證而自知負罪脫身逃躱俱添罪上之罪右兩漢當與孫乧巖等三十三人一例勘斷而全介不段隨往與否傍證無人而去因雇主之替送又値黑夜之獨後則冒雨追往未必甘心欲從旋返似出眞情痴騃牧豎之徑劫逃躱不是異事則比之兩漢差有間焉從輕酌處恐未知何如請該府稟處矣竝依啓施行而罪人玄慶閱月在逃尙未捕捉萬萬寒心當該道帥臣重推各鎭營將及兼營將守令竝捧現告拿處分付左右捕廳及各該道跟捕請窮覈處斷允之
정조 24년 · 강
命事變假注書趙民和汰去承旨趙恪遞差
정조 24년 · 목
政院啓言嶺南道帥臣推考傳旨誤書以入當該注書所當重勘而本院請推外無他罰何以爲之敎以注書汰去捧納承旨遞差前望單子入之
정조 24년 · 강
命罪人李漌加刑定配前禁府都事李檍放送
정조 24년 · 목
義禁府啓言罪人李漌嚴問則納招只稱爲見老老母而諸般情節忍杖抵賴究厥情狀尤極獰頑請更刑得情敎以待日次加刑依前草記定配又啓言前禁府都事李檍原情泛稱遲晩請刑推得情敎以放送
정조 24년 · 강
放良女阿只羅將李大寬等
정조 24년 · 목
刑曹啓言罪人李漌傳食良女阿只望門守直羅將李大寬等待諸囚究竟請自臣曺從重科治敎以別無更問之端竝只放送
정조 24년 · 강
行藥院入診于廬次召見時原任大臣閣臣都提調徐龍輔提調金祖淳副提調李集斗領府事李秉模領議政沈煥之左議政李時秀檢校直提學李晩秀原任直提學徐鼎修原任直閣金勉柱檢校直閣徐榮
정조 24년 · 강
輔原任直閣尹行恁檢校直閣沈象奎金近淳
정조 24년 · 목
請診也○予命醫官診候置之煥之曰臣等久未登筵多有未及稟處之事而災實分等舊還停退等事當以草記爲之矣
정조 24년 · 강
遞右賛成宋煥箕大司憲李直輔
정조 24년 · 목
領議政沈煥之啓言右贊成宋煥箕大司憲李直輔爲參因山時哭班從近登程而方有實職以入城爲難云兩儒臣實職請姑許遞從之
정조 24년 · 강
遞大司諫成鼎鎭執義柳畊司諫金熙采掌令吳翰源柳河源獻納尹命烈持平李垿正言鄭㝡成李東晩
정조 24년 · 목
領議政沈煥之啓言兩司諸臺多以引嫌不爲詣臺矣請竝許遞從之
정조 24년 · 강
因山時命江華經歷代行
정조 24년 · 목
領議政沈煥之啓言江華留守黃昇源因山時當上來重地防守恐或疏虞依諸道道臣以守令替行之例亦以該府經歷代行請分付從之
정조 24년 · 강
下玄宮山陵啓欑宮吉時命進定
정조 24년 · 목
左議政李時秀啓言臣與諸大臣及雲觀提擧更爲爛商而下玄宮吉時以十一月初六日子時進定山陵啓欑宮吉時以同月初五日申時進定原單子請改付標以入從之
정조 24년 · 강
返虞時各站命更爲磨鍊
정조 24년 · 목
左議政李時秀啓言下玄宮吉時旣進定返虞時各站亦當更爲磨鍊初六日華城行宮晝停行初虞祭始興行宮宿所初七日行再虞祭兼冬至祭仍爲返虞合宜矣從之
정조 24년 · 강
明日朝奠別奠命當親行該房知悉
정조 24년 · 강
遞承旨李日運洪樂淵
정조 24년 · 목
敎曰做錯非細當該承旨竝遞差
정조 24년 · 강
命卿宰侍從及文蔭武堂上被謫蒙放人以下竝敍用
정조 24년 · 목
敎曰因山隔月卿宰侍從及文蔭武堂上被謫蒙放人以下罪名竝蕩滌敍用
정조 24년 · 강
大王大妃殿命肩轝服色更爲措備
정조 24년 · 목
大王大妃殿口敎曰肩轝服色不甚鮮明云所入緞匹當內下更爲措備之意分付於都監
정조 24년 · 강
罷黜鳳山郡守李得駿
정조 24년 · 목
得駿有身病不得還官吏曹啓請罷黜允之
정조 24년 · 강
有政吏曹判書徐邁修參判曺允大參議沈象奎兵曹判書金祖淳進
정조 24년 · 목
以兪岳柱金近淳爲承旨趙鎭寬爲大司憲金啓洛爲大司諫高宅謙爲執義金銑爲司諫趙恒鎭兪鉉章爲掌令任厚常爲持平李東埴爲獻納崔履亨李基憲爲正言李儒慶爲兵曹參判李晩秀爲藝文提學任聖尹爲鳳山郡守趙得永爲應敎閔昌爀爲成川府使柳孝源姜彝正爲副總管李柏然爲南兵使吳文常爲全羅右水使金守基爲永宗僉使木川縣監秦泳陰叩縣監李彦五相換
정조 24년 · 강
備局以湖南海西嶺南災實分等狀覆啓
정조 24년 · 목
備邊司啓言卽見全羅監司金達淳災實分等狀啓則光州等二十五邑一鎭置之稍實全州等二十八邑置之之次尤甚名色不爲擧論仍以事目災七百五十結外不足災七千三百四十二結十八負三束特許加劃後錄條件竝請廟堂稟旨矣其一之次邑稅大同極劣米太代錢限明秋停退事也其一推奴徵債防塞事也請竝一體許施又啓言卽見黃海監司鄭日煥災實分等狀啓則延安等十邑置之稍實谷山等十三邑置之之次尤甚名色不爲擧論仍以事目災一百五十結外不足災一千七十結特許加劃後錄條件竝請廟堂禀旨矣其一江都所送選武布以錢收送事也其一牙兵入防停止事也其一推奴徵債防塞事也請竝依狀請施行又啓言卽見慶尙監司金履永災實分等狀啓則金山等四十四邑置之稍實寧海等二十七邑置之之次尤甚名色不爲擧論仍以爲事目災七百五十結外不足災四千八百七十三結八十負三束特許加劃後錄條件竝請廟堂稟旨矣其一今年豆太一道同歉勢難準捧無論之次稍實邑以正租依準折限三分一姑令許代待明秋還作本色事也其一道內各山城穀之移捧平倉者就今年當捧中限折半姑爲仍留事也其一推奴徵債防塞事也請竝依狀請許施竝允之
정조 24년 · 목
備邊司啓言卽見江原監司李魯春狀啓則以爲平海蔚珍安峽等三邑太還代捧旣蒙允許而其他各邑本色準納萬無其路當捧中稍實邑三分一之次邑限折半以甚樣有裕穀準折代捧安峽小豆亦爲三分一代捧竝待明秋還作本色事請廟堂稟旨矣本道田農未免失稔而分數代捧可紓一分民力請依狀請許施允之
정조 24년 · 강
命諸道舊還竝姑勿捧
정조 24년 · 목
備邊司啓言秋事旣訖糴政方張諸道舊還當爲分排而新舊還上之一時竝督在所軫念況當新服之初宜有敷惠之道今年舊還竝姑勿捧使之專意新還請以紓民力允之
정조 24년 · 강
全羅監司金達淳上疏乞遞賜例批
정조 24년 · 강
金吾聯疏請罪人李漌嚴覈得情賜批不允判義禁李祖源同義禁兪漢謨尹東晩尹長烈
정조 24년 · 목
疏略曰罪人李漌抵賴不服究厥情狀萬萬狡惡今若不復窮詰遽然發配則有乖獄體亦關後弊乞寢定配之命更加嚴覈期於得情焉批以不允
정조 24년 · 강
自內別茶禮及朝上食命當親行該房知悉詣殯殿行朝奠上諡冊寶仍行別茶禮
정조 24년 · 목
具衰服出廬次入殯殿門詣褥位俯伏哭止哭三上香獻盞如儀訖俯伏哭止哭還廬次○口敎曰上諡告由別奠當自內行禮以此知悉○告由別奠時至領議政沈煥之陞詣香案前跪大祝閔耆顯讀祝文訖致詞如儀○上諡時至予出廬次入殯殿門詣中排設廳之東褥位奉冊官金在範李在幾奉寶官李敬培任厚常各奉冊寶由中階陞領議政沈煥之詣靈座前受冊寶於案讀冊官趙得永讀冊讀寶官朴吉源讀寶內侍奉冊寶於幄內訖予出殯殿門還廬次○別茶禮時至行禮如儀仍還廬次○諡冊文曰維歲次庚申十月庚戌朔十六日乙丑孤子嗣王臣謹再拜稽首上言竊以皇穹不弔降割我家大德得名式遵彝典祗增摧咽敢云揄揚恭惟大行大王內聖外王天經地緯聞一知十聰明睿智之姿達五行三溫良恭儉以得大任降是自沖歲而備嘗險艱重華協于受文祖而攝理機務頒綸諭宗統之正邁漢皇詔南越之辭編書揭義理之明符魯聖止西狩之筆石賢左戚審用舍默陟之權扶陽抑陰嚴邪正淑慝之辨提督受支孫之祀遺民腏龍灣之墠好音載懷忠獻躋英考之庭大老扁驪江之祠國是永定猗歟治法之盛卓爲哲辟之冠矯俗牖迷敎多術於雨露霜雪保和歸極化一世於杯酒戈鋋致力在畎畝之艱憂禹氏之躬稼天下康功絶盤遊之樂周文王之不遑日中縹帙芸緗摛院應奎壁之象龍鞱虎略壯營蔚風雲之奇視民如傷審獄情則哀敬以折交隣有道修聘好則忠信爲先躬薦瓚之精禋誠著昭格拒揚冊之群籲志光撝謙御不采之室服澣濯之衣克儉吾無間已時常供之米寢修理之役精義自有寓焉惟玆政令間施措罔非典學中推去居敬踐實由小學大學之門集義求仁述孟氏孔氏之訓公私義利之界劈頭䐉於差毫謬于戰兢臨履之工盡精力於人一已百萬善俱足炯乎本源之澄淸一理相通儼然上帝之對越講誦則忘寢與食群經之隻字不遺治敎則以君兼師千聖之大統斯接歷代史傳之記載監戒常存百家著作之叢長包括都盡應乎事物沛若江河發爲文章倬彼雲漢鄕飮之舊禮旣復喜淳俗之挽回考亭之正路爭趨藹吉士之興作若夫人倫之盡性原乎聖孝之出天十載殫侍疾之誠曾不弛於一日終身抱含恤之痛蓋無樂乎千乘金縢啓頒兩聖之慈孝克闡珠邱遷卜萬世之隆奉罔虧覲月之禮常行肅肅閟宮之貌愛日之心深篤瀜瀜長樂之歡稱洛南之兕觥重有待於後甲壯新豐之雉堞自不煩於度支二南正風化之原親親乃修身之效八域躋春臺之上老老推錫類之仁休祥屢驗於豐登治臻金膏玉燭康強克配於乾健頌騰北斗南山方當景貺之潛周夫何微痾之示憊圭幣之冥應莫賴彼蒼難諶玉几之末音遽揚小子何怙符衍策之虛一詎意聖壽之止斯靳夢齡之與三忍該大業之未卒踐位行禮之擧曷敢擢腸遇物垂誨之音宛猶在耳幸玆山陵之新兆迺在園寢之隔岡孟春之羽衛爲停意者天心之默啓兩麓之象設孔邇庶幾神道之相依丹扆永虛盡儀刑之寢邈素廞將戒慨光陰之莫留肆擧崇終之縟儀爰䅲在宥之盛績東西南北之無思不服神功旣致於中和禮樂刑政之咸秩有文至德莫尙乎今古摸天畵日縱難節一惠之稱檢玉鏤金允爲觀七廟之美寔遵公議敢有溢辭爰命使臣奉玉冊上尊諡曰文成武烈聖仁莊孝廟號曰正宗仰冀聖靈俯賜昭鑑播芳寶籙揭鴻號而光前毓慶瑤圖迓駿命而裕後嗚呼哀哉謹言兵曹判書金祖淳製進
정조 24년 · 강
詣殯殿行朝上食仍行改銘旌告由
정조 24년 · 목
具衰服出廬次入殯殿門詣中排設廳視膳默數訖仍詣褥位俯伏哭止哭三上香獻盞如儀訖俯伏哭止哭仍詣中排設廳東褥位總護使李時秀及都監堂郞奉銘旌至予祗迎仍隨詣東邊幄外都監堂郞奉銘旌立於幄內仍奉舊銘旌陪進于明政殿階上燎火予還詣褥位都監堂郞奉入下玄宮時銘旌函予祗迎奉展奉審訖還置於函內侍奉安於幄內予還廬次
정조 24년 · 강
拿處李在璣成肯柱尋分揀
정조 24년 · 목
承旨鄭尙愚啓言俄於上諡冊寶時差備官中兵曹佐郞李在璣廣興令成肯柱擧措駭然所當重勘而本院請推外無他罰何以爲之敎以拿處○因囚單子敎以分揀放送
정조 24년 · 강
遞大司憲趙鎭寬
정조 24년 · 목
敎曰都監多有擧行之事大司憲趙鎭寬姑爲許遞
정조 24년 · 강
命繕工提調朴準源他司相換
정조 24년 · 목
敎曰再明日道路橋梁摘奸繕工提擧當進去繕工提調他司相換
정조 24년 · 강
掌令兪鉉章上疏陳勉仍請洪良浩譴削賜批
정조 24년 · 목
疏略曰竊惟任情直行君子不與以孝傷孝禮經垂戒伏願深軫節宣之策焉人臣愛君惟望聖而益聖人主典學亦必不自滿暇伏願益勵講學之工焉義理者天下共公底物事也惟我大行大王在御紀盛德大業不能盡述而至若折衷經權以嚴典禮明示好惡渙發筵話則建天地而不悖質前聖而無疑者也此非今日表章之大者乎惟殿下念哉懋哉臣伏見大提學洪良浩所撰敎文首尾數百餘言大書特書者固多矣獨於大行朝至精至嚴之典禮矯俗牖世之筵敎則不少槪見何哉踐阼播告之文乃闡揚先烈之第一藉手處也若是掩諱而不書者抑獨何心又況臺章未徹而有口皆傳泮通峻發而無人不見猶且佯若不知晏然行公此不可置而勿論臣謂洪良浩亟施譴削斷不可已也批以所陳當留意尾附事老人事何可抉摘頒敎文中雖或遺漏何損於義理乎
정조 24년 · 강
命檢校直閣沈象奎削職拿處檢書官汰拿寫字官科治分揀
정조 24년 · 목
奎章閣啓言本閣所重在於御製編輯伏況便房入藏之本尤當必愼而其所做錯非止一二嚴廬之中致勤辭敎萬萬惶懍原本今方釐正而當該監蕫閣臣亟施削職之典仍令該府拿處當該檢書官爲先汰去亦令該府拿處寫字官請令攸司科治允之敎以檢書官寫字官何足責分揀
정조 24년 · 강
行勸講于熙政堂閣臣金祖淳南公轍尹行恁承旨金近淳注書金啓溫史官李存秀洪奭周
정조 24년 · 목
講中庸○予曰昨以御製事下敎何如則今日所當齊會請出更準而尙無一言閣有閣臣將焉用哉本閣所掌有何加重於御製校正乎祖淳等曰便房所藏之本尤當致愼而乃有無前之做錯莫非臣等不忠無狀之罪擬於筵席仰稟請出校準而今承聖敎截嚴不知所以仰達矣予曰無狀矣祖淳等請出御製校準許之
정조 24년 · 강
禮曹判書李晩秀疏辭文苑之任賜例批
정조 24년 · 강
遞承旨曺錫中朴宗輔以申獻朝洪樂游代之
정조 24년 · 목
因錫中牌招啓辭敎以與右承旨許遞前望單子入之
정조 24년 · 강
左副承旨洪樂游陳疏避嫌乞遞踏啓字
정조 24년 · 목
疏略曰昨見掌令兪鉉章疏本則論斥臣伯父臣良浩遣辭危怖用意憯毒區區私義其可晏然就列乎況臣與左承旨鄭尙愚有娚妹應避之義揆以法例在下當遞伏乞亟命鐫遞臣職焉
정조 24년 · 강
大王大妃殿命兩儒賢上來云夫馬治送
정조 24년 · 목
大王大妃殿敎曰聞兩儒賢趁因山欲爲上來云企待之餘悲喜交切遣史官問發程之期夫馬卽爲治送之意畿湖兩道道臣處分付
정조 24년 · 강
行勸講子熙政堂閣臣李晩秀金祖淳尹行恁承旨申獻朝假注書呂束植史官金錫泰
정조 24년 · 목
講中庸○獻朝曰前承旨金宗善未付軍職不得入參於宗戚執事何以爲之予曰分付該曹使付軍職也
정조 24년 · 강
以金羲淳爲承旨
정조 24년 · 목
敎曰承旨前望單子入之待下批牌招察任
정조 24년 · 강
掌令兪鉉章避嫌賜批
정조 24년 · 목
避嫌略曰伏見前承旨洪樂游疏本則以臣之論其叔盛加疑怒至以危怖憯毒等語噴薄說去略無顧忌在樂游之道固當闔門訟愆而乃反驅勒言者有若爲父兄訟冤者然此莫非臣人微言輕受人凌踏之致何可晏然於臺次乎批以勿辭亦勿退待
정조 24년 · 강
改差全羅右水使吳文常
정조 24년 · 목
文常以親年呈狀乞遞兵曹啓請改差也
정조 24년 · 목
義禁府啓言前直閣沈象奎原情泛稱遲晩矣閣臣勿請刑載通編請除刑推議處又啓言洪原前縣監朴思弼原情泛稱遲晩矣曾經別軍職請除刑推議處竝允之又啓言珍島前監牧官黃井彦原情泛稱遲晩請刑推得情敎以除刑推議處
정조 24년 · 강
行勸講于熙政堂閣臣李晩秀尹行恁承旨金近淳假注書尹鼎烈史官金珍恪洪奭周
정조 24년 · 강
行召對于熙政堂承旨鄭尙愚閣臣金近淳玉堂洪受浩李鼎秉假注書尹鼎烈史官李存秀洪奭周
정조 24년 · 목
講小學○受浩曰夜對冊子以國朝寶鑑議定而先朝召對時命勿懸吐故本館無懸吐件何以爲之乎予曰從當下敎矣
정조 24년 · 강
命時囚朴思弼放送沈象奎照律黃井彦令道臣狀聞後稟處
정조 24년 · 목
義禁府啓言朴思弼進上物種看色雜費旣有減削之定式則據實謄報不是異事伊後多年豈無更加釐革之端而膠守節目循例報營殊極可駭請以此照律敎以分揀放送又啓言沈象奎玄隧奉藏之本不能謹愼有此錯誤致勤嚴敎請以此照律又啓言黃井彦觀其所供與道啓相反其在綜核之道不可遽然論斷請令道臣詳覈狀聞後稟處竝允之
정조 24년 · 강
詣殯殿行朔奠
정조 24년 · 강
判下兵曹發靷時侍衛軍兵及扈衛軍磨鍊草記
정조 24년 · 목
兵曹啓言今此大行大王發靷時侍衛軍兵當爲磨鍊而取考謄錄則丙申年兵曹總府堂郞各一員五衛將二員宣傳官四員武兼八員內禁衛十員兼司僕羽林衛各五員挾靈轝軍一百名前後廂軍八百名己酉年遷園時侍衛則依丙申例磨鍊而別軍職六員加磨鍊禁軍一百人挾靈轝軍二百名前後廂軍七百名磨鍊矣今番則依何年例爲之乎敎以依己酉年例爲之前後廂軍則旣有壯營侍衛軍兵以五百名磨鍊又啓言今此因山時陵所宿所晝停所扈衛軍當爲磨鍊而取考謄錄則陵所七百名晝停所四百名守總兩營各隨地方擧行而丙申年則晝停所二百名磨鍊己酉年遷園時園所扈衛以總戎廳束伍軍三哨磨鍊宿所晝停所置之矣今番則陵所宿所地方官皆是水原屬邑以壯勇外營軍爲之肆覲坪晝停所令廣州府擧行鷺梁晝停所以訓局軍磨鍊乎敎以陵所及華城宿所則令壯勇營稟旨擧行始興宿所以前後廂軍從便環衛鷺梁肆覲坪晝停所置之
정조 24년 · 강
戶曹判書金文淳疏辭新除度支之任賜例批
정조 24년 · 강
召見京畿監司徐鼎修于誠正閣
정조 24년 · 목
予曰久不相見矣善爲往來乎予曰山陵工役善爲擧行乎鼎修曰工役果爲善成矣予曰各邑亦無弊端乎鼎修曰些少弊端豈曰無之而姑無大段者矣予曰亦有可奏之事乎鼎修曰今則畿內策應之事幾皆擧行別無可達之事矣予曰間欲召接而未果矣
정조 24년 · 강
行藥院入診及次對于熙政堂都提調徐龍輔提調金祖淳副提調李集斗
정조 24년 · 목
請診也○予命醫官診候置之○領議政沈煥之曰今番因山時臣與左右相當陪從而不可無留京大臣以領府事勿爲進去之意自上下敎似好矣龍輔曰因山時各殿宮當煎入粟米飮而諸議皆以爲方當冬節粟米飮加入橘薑似好云臨時稟定恐無其暇故預爲陳達而榻敎則臨時書出恐好矣予曰依此爲之仍敎左議政李時秀曰轝士軍造窨饋飯等節果已申飭乎時秀曰謹奉慈敎分付各軍門及畿營另加申飭始興站外亦有先運軍人之住宿處故亦令分接人家似可免露宿之慮而人旣夥然日又劇寒雖連爲檢飭或恐一分未逮矣予曰各別善爲之也大王大妃殿命按覈使李書九進前敎曰時景之積年經營旣如彼凶慘則果是渠所獨辦之事乎渠以單身何可作此大擧措乎詳觀獄情果爲何如書九曰渠之包藏禍心固非一日而今番事乃是倉卒獨辦揆以獄情果爲可疑而搜驗文書亦無綢繆往復之人故當初狀啓只從其現發而奏之矣大王大妃殿敎曰玄慶之至今未捕而徒貽民弊者大關國綱矣書九曰譏捕之際果多貽弊故臣之上來時亦已申飭不緊校卒之散出者使之收入而方自廟堂金吾連爲申飭自當早晩就捕矣大王大妃殿敎曰厥漢若是年少則必難捉得其年之老少何居云耶書九曰其年則未滿三十而不嫺於行走云亦非難捉之類矣大王大妃殿敎曰幺麼一漢尙今未捕道內民弊有難勝言豈有如許紀綱乎無貽他弊卽爲捕得之道須更爲申飭也
정조 24년 · 강
命關西災結依狀請施行
정조 24년 · 목
領議政沈煥之啓言平安監司李泰永狀啓以爲道內禮事大體均登而近峽沿海之地蟲蝕水沈之災合爲二百四十二結七十四負六束矣特許劃下事請廟堂稟旨矣請依狀請施行從之
정조 24년 · 강
命江華府添餉貿米三分一本色三分二代錢捧上
정조 24년 · 목
領議政沈煥之啓言卽見江華留守黃昇源狀啓以爲本府添餉貿米今年當捧爲二千五百三十三石零而穡事大違所料民人呼訴不已限三分一本色米三分二代錢捧上代錢條待明秋還作本色請廟堂稟處矣此與元餉有異依狀請請以紓民力從之
정조 24년 · 강
命平海蔚珍兩邑面里還布特許停退
정조 24년 · 목
領議政沈煥之啓言向伏見江原監司李魯春災實狀啓則備陳平海蔚珍被災之狀仍以被災最甚處民情雖以還上身布之停退爲願而不敢仰請爲辭矣今年平蔚兩邑水災旣是朝家所燭尤甚面里還上身布特許限明秋停退俾知懷保之意合宜矣從之
정조 24년 · 강
因山時命領府事勿爲進去榻敎也
정조 24년 · 강
因山時京城扈衛節目命令兵曹磨鍊
정조 24년 · 목
領議政沈煥之啓言因山時京城守謢不可不嚴各軍門將臣扈衛節目請令兵曹磨鍊以入從之
정조 24년 · 강
命侍從以上奪告身禁錮人一體蕩滌
정조 24년 · 목
領議政沈煥之啓言朝臣之有罪名者不得參內庭哭班似甚悲鬱侍從以上奪告身未準一二等及當律外禁錮之人該曹不敢循例書入云一體施以蕩滌之典似好矣從之
정조 24년 · 강
命鄭觀采等放送徐美修等拿處竝分揀
정조 24년 · 목
領議政沈煥之啓言定配罪人鄭觀采李石求俱是曾經別軍職所坐亦不深重方當因山時合有疏放之典故仰達矣敎以放送仍爲敍用又啓言前江界府使徐美修狀辭有損體統而此時拿處合有分揀之道矣又啓言因金吾草記嶺南五營將竝拿處允下而一竝新差反不如姑且仍置使之刻期捉得俾贖前愆慶尙道各營將及兼營將拿處請姑分揀竝從之
정조 24년 · 강
命夜禁不嚴之各營將臣重推
정조 24년 · 목
領議政沈煥之啓言閭巷偸竊之弊近多入聞嚴飭左右捕廳各別詗捕而夜禁不嚴之各營將臣請重推從之
정조 24년 · 강
命慶尙左水營別軍餉耗條中大米一百石添劃於扈衛廳
정조 24년 · 목
領議政沈煥之啓言扈衛廳每年需用苦患不足向者臣以黃海兵營軍餉米耗條中小米二百石劃付該廳之意仰請蒙允矣卽接該兵使安橚所報則以爲耗米乃爲千餘石各項應下亦踰千石而餘數未滿二百石云只以一百石每年取用爲計而目下事勢甚爲苟簡矣慶尙左水營別軍餉耗條中大米一百石限一年請添付於該廳從之
정조 24년 · 강
總護使李時秀以因山時諸般節次啓
정조 24년 · 목
時秀啓言梓宮一番移動實所難愼故己酉因特敎紅箭門外不用肩轝直以大轝到月臺矣今番外梓宮陪進時詳審舟橋則堅固無異陸地臣意則自鷺梁晝停所進發時仍以大轝換短杠奉過舟橋紅箭門外亦依己酉例勿用肩擧實爲便當矣從之又啓言路祭所旣有讀祝及百官奉辭節次神帛不得不奉出陞座而鷺梁肆覲坪兩處晝停所則梓宮旣不奉安則行宮仍以大轝小駐於路上幄次只行晝停奠而神帛函奉出反涉褻瀆臣意則設奠於神輦前似不違禮己酉已例亦有可援矣從之又啓言冊寶及印敎命行路則奉安於腰彩輿宿所則分奉於殯殿左右排案床自是儀節而許多差備官臨時奉出奉入之際自不免喧譁遲滯之弊如始興行宮廳事狹窄實難如儀排設己酉年因特敎每於宿所不爲奉出以腰彩轝以次陳列於行宮之庭請今亦依此擧行從之又啓言因山時大轝攔後作門雜人出入固當嚴禁而至於大臣承史閣臣閣院吏隸及三都監堂郞員後轝士廳所屬宗戚執事許令出入請預爲分付於當該營門從之又啓言路祭所狹窄紛遝每難如儀曾因特敎有別定兵曹郞官數人多率近仗軍士先期出去雖百官亦不許入於幄次近處之例今亦依此擧行從之又啓言因山時只有陽繖元無日傘而兵曹啓下單子中日傘差備旣已磨鍊故初度習儀已用於神輦前矣以排設房所在常時所御日傘取用而如或色渝則修改用之事請分付都監從之又啓言班次圖一依謄錄而行帷帳在承史閣臣都監班前故遮截前後實無檢飭之勢行帷使之退行於都監班後殯殿國葬兩都監堂郞各一員式分立於大轝肩轝神輦神轝之後使之專意陪護一如己酉例而雖於神輦之後只是從便檢飭不必改其服色依此擧行請班次圖更爲釐正以入從之又啓言因山時所過橋梁城門山川祭獻官例以國葬都監郞廳差出而都監擧行浩多己酉年因下敎部字內則自吏曹以他司官員差送外方則自畿營以守令差送請今亦依此分付從之
정조 24년 · 강
減下殯殿都監堂上金載瓚以大護軍朴準源差下
정조 24년 · 목
左議政李時秀啓請也
정조 24년 · 강
命李潢今日內捧供照律
정조 24년 · 목
左議政李時秀啓言因表石陪進都監堂上狀啓始興縣令方在拿處矣因山迫近本縣擧行時急請令該府今日內捧供照律從之
정조 24년 · 강
命使行公用銀以關西所在銀推移取用
정조 24년 · 목
上護軍李得臣啓言使行公用銀例以灣府所在帽稅錢措備入去而今年則帽稅用盡在前每以關西所在銀推移取用矣今亦依此例請令廟堂劃給從之
정조 24년 · 목
吏曹判書徐邁修啓言外邑事務方殷新除守令請使之催促下送從之
정조 24년 · 강
華城影殿依永禧殿例祭單子命書入
정조 24년 · 목
禮曹判書李晩秀啓言華城行宮所奉影殿祭享今年臘日爲始設行矣依永禧殿祭享月令例來十二月內行各祭單子中請同爲書入從之
정조 24년 · 강
命壯勇營石灰取貿價本自海營逐年上下
정조 24년 · 목
工曹參判尹行恁啓言本營所用石灰每年取貿於金川郡而價本八十五兩自丙辰年以海營錢貸用矣原數旣少自本道以某樣公穀耗條逐年上下事定式其前貸用者請亦劃給事分付從之
정조 24년 · 강
命逆孼玄慶分付捕廳捉得時景時昱等妻孥散配
정조 24년 · 목
刑曹判書李書九啓言逆孼玄慶之尙今漏網大關國綱而今此逋孼非尋常竊盜之比更爲分付捕廳別定校卒分送諸道剋定期限明示賞罰使之不日捉得如有侵擾村閭之弊則該大將重勘之意請嚴飭從之敎以須以不作弊之類定送事各別申飭又啓言未伏法之勿爲追施孥戮旣有兩朝受敎不敢煩請而同參之時皡已施當律兩魁則以未伏法之故竝與應坐之類晏然自在有關刑政逆魁時景時昱等妻孥姑施散配之典斷不可已故仰達矣從之
정조 24년 · 강
命時囚宋翼孝議處沈象奎李潢勘放
정조 24년 · 목
義禁府啓言甲山前府使宋翼孝原情泛稱遲晩矣曾經侍從請除刑議處允之又啓言前臣閣沈象奎照律罪杖一百收贖告身盡行追奪私罪施行允之敎以功減一等又啓言始興縣令李潢莫重橋梁不能審察修葺至有石板折傷車轂傾陷之擧雖幸無事陪奉誠極駭然以此照律罪杖八十收贖奪告身三等私罪施行敎以嚴飭放送
정조 24년 · 강
大王大妃殿命沈象奎畿沿定配
정조 24년 · 목
大王大妃殿敎曰今日閣臣沈象奎照律以奪告身爲之已爲判下云其罪豈可奪告身而止哉議律之該堂推考沈象奎畿沿定配以懲不誠之習該吏亦不可仍置自本閣使之處置
정조 24년 · 강
行勸講于熙政堂閣臣金祖淳南公轍承旨金近淳假注書呂東植史官承膺祚洪奭周
정조 24년 · 강
大王大妃殿命山陵都監諸堂竝越俸五等
정조 24년 · 목
大王大妃殿敎曰山陵都監事萬萬駭然莎草補土軍下去之類不使之赴役以錢勒捧每名收斂之數不少不能以錢納之之類甚至於奪其器械而逐送京鄕怨聲載路云傳聞未知一一皆然而萬一有一毫近似是豈所以仰體昔日愛恤元元不少貽弊之聖意也哉縱有無識下屬作弊之事爲堂郞者當痛禁而至於逐送之境者豈可謂下屬之擅爲者乎所當嚴加處分而因山迫近董役之任難付生手姑用寬典諸堂一竝越俸五等前後屢次筵席提飭何等丁寧而有如是入聞之事更令總護使使之着意嚴飭
정조 24년 · 강
命左議政李時秀卽爲還第
정조 24년 · 목
政院啓言左議政李時秀以爲職在董察罪犯慢忽慈敎之下萬萬震懍走伏金吾恭俟重譴云仍納命召何以爲之敎以東朝處分於該堂卽該堂之罪在卿無可引今者胥命慈敎敎以萬萬過當俾卿卽爲還第此意遣承旨傳諭仍傳命召
정조 24년 · 강
金吾以前直閣沈象奎豐德府定配押送啓
정조 24년 · 강
行勸講于熙政堂閣臣李晩秀南公轍承旨金羲淳假注書呂東植史官金景煥洪奭周
정조 24년 · 강
遞執義高宅謙掌令趙恒鎭兪鉉章持平金秀臣任厚常司諫金銑正言崔履亨李基憲
정조 24년 · 목
因茶時啓辭敎以竝許遞政官牌招開政
정조 24년 · 강
有政吏曹判參判書徐邁修曺允大進
정조 24년 · 목
以洪樂游爲吏曹參議李敬一爲大司憲金熙采爲執義柳畊爲司諫曺喜有閔慶世爲掌令韓翼鎭蔡趾永爲持平李��尹之鉉爲正言林蓍喆爲戶曹參判
정조 24년 · 강
禮曹以山陵定界啓
정조 24년 · 목
禮曹啓言山陵定界自陵上白虎下端歷蟾巖萬年堤文侍郞南至于鉢峴西邊仍屬園界東邊新定陵界自白虎上端北至國陵峴西邊仍屬園界東邊新定陵界從山脊逶迤向東至于花山北邊仍屬園界南邊新定陵界而自草峯歷臥牛峴洪範山金堂巖鳳鳥峯至外南山全屬園所自兄弟洞歷星皇山大皇橋鵲峴安寧里至洗藍橋全屬陵所露積峯定爲園所外案山禿城山城陽傘峯定爲陵所外案山以此各定境界矣
정조 24년 · 강
兵曹以發靷奉辭時環衛軍兵磨鍊啓
정조 24년 · 목
該曹啓言發靷時大駕弘化門外奉辭時侍衛軍兵當磨鍊而禁軍出入番全數侍衛訓鍊大將率步軍環衛壯勇大將幕次外環衛禁御兩營及總戎廳城外請扈衛允之
정조 24년 · 강
判下兵曹返虞祗迎時隨駕軍兵磨鍊草記
정조 24년 · 목
因該曹草記敎以訓將率步軍十哨馬軍三哨爲先廂御將率出番馬步軍爲後廂禁將率訓局餘軍留陣
정조 24년 · 강
前假注書兪應煥以大護軍李直輔附奏啓
정조 24년 · 목
狀啓以爲臣敬奉大王大妃殿傳敎馳到驪州內上洞里傳諭于大護軍李直輔處問發程之期則以爲臣賤疾危篤未卽奔赴不忠之罪萬死猶輕明將登程進伏城外祗竢嚴章之施而伏蒙慈旨丁寧諄複伏地感泣今將束装待曉云矣
정조 24년 · 강
行勸講于熙政堂閣臣尹行恁承旨金近淳假注書尹鼎烈吏官金景煥洪奭周
정조 24년 · 강
以崔東岳爲都總管曺允大爲副總管
정조 24년 · 목
敎曰總管前望單子入之
정조 24년 · 강
給薄衣軍兵恤典
정조 24년 · 목
宣傳官李運植書啓以爲臣去夜二更往外各營入直軍衣薄之類詳審則北營入直軍薛成福金得仁東營入直軍金元柱御營新營軍李老味只着弊袴裌衣矣敎以令各該營優給木與綿後草記
정조 24년 · 강
勘放時囚宋翼孝
정조 24년 · 목
義禁府啓言宋翼孝罪人防守不能嚴束致使劇逆姻屬之定配者有此潛逃之擧誠極痛駭以此照律杖一百罪加一等杖六十收贖告身盡行追奪徒一年定配私罪施行敎以功議各減一等又以宋翼孝減徒加杖九十收贖奪告身四等放送啓
정조 24년 · 강
晝茶禮命當親行該房知悉
정조 24년 · 강
大王大妃殿命領議政留京贈玉帛以前領議政爲之
정조 24년 · 목
大王大妃殿敎曰領議政年老領府事情理應欲進參領議政留京領府事進去而贈玉帛以前領議政爲之內閣則一提學入直
정조 24년 · 강
王大妃殿進御加味正氣散依前方一貼命煎入以申大謙爲舟師大將
정조 24년 · 강
記事官金錫泰以大護軍宋煥箕附奏啓
정조 24년 · 목
狀啓以爲臣敬奉大王大妃殿傳敎馳到淸州聞文義縣探吏言則大護軍宋煥箕今月二十一日自懷德縣性潭里本家已爲離發云故更爲馳到于淸州境鳥致院酒店傳諭大護軍宋煥箕則以爲臣今方奔赴二十一日已爲登程纔到數舍許史官傳宣慈敎惶隕之忱無所容措謹當前進而疾勢添劇無以趲程不知幾日抵達云矣
정조 24년 · 강
判府事洪良浩陳疏自引乞遞賜批
정조 24년 · 목
疏略曰卽見掌令臣兪鉉章疏本論斥臣代撰敎文乃曰至精之典禮矯俗之筵敎不少槪見至謂之掩諱不書臣雖不忠無狀豈忍當言而不言掩蔽而不章耶天地神明照臨在上揆以常情寧有是也臣請流涕而言之夫首書銀印每先於輦路奉寧考傳授之謨者所以言敬奉諭書造次弗離以重宗統以嚴典禮則表章精微之義實在其中矣次書揭麟經而靖人心昭垂千萬世大法者所以彰明義理而只緣臣未能大書持書繫月繫日自速人言莫非臣罪也大抵駢儷體段於行文只是提綱挈領不能曲暢旁通驟看似漏諦視實該矣至若末端云不恤人言晏然行公者蓋凡未徹之章初不敢引義而樑文製進陳疏辭免銘旌書寫黽勉奉行而已所謂行公者未知何謂也迸出城闉恭俟處分亟削臣三館之任仍付有司勘以重律焉批以人言豈更提勿辭行公
정조 24년 · 강
自今日因山前上食茶禮命當隨時親行該房知悉
정조 24년 · 강
大王大妃殿命儒賢問起居以奏